Gedagte vir die dag: Kuns en die hemelFoto: Apoka Lodge, Uganda (Marco Brits) Lees: Lukas 23:43 Jesus se antwoord was: “Ek verseker jou, vandag nog sal jy saam met My in die paradys wees.” (Lukas 23:43) In ’n gedig uit die 14de eeu, “The Divine Comedy”, beskryf Dante sy reis deur die hel. Sandro Botticelli het hierdie gedig baie angswekkend voorgestel in ’n skildery. Kuns is nie altyd strelend nie. Kunstenaars se voorstellings van die hemel of hel is soms nogal ontstellend! As ’n mens egter Lukas 23:43 lees, sien jy daar is geen rede om ontsteld te wees nie. Inteendeel, die teks maak ’n mens baie opgewonde. Jesus gee die versekering dat gelowiges op dieselfde dag waarop hulle sterf in die paradys sal wees; met ander woorde, in die hemel. Jy hoef nie te wag voordat jy die hemel ingaan nie. Nee, Hy sê jy sal vandag in die paradys wees. Hierdie versekering wat Hy vir ons gee, wil my laat bokspring van vreugde. Ek wil dit uitjubel. Dien ons nie ’n wonderlike God nie! Hy is ongelooflik goed vir ons. Hierdie teks versterk my geloof en maak my werklik opgewonde. Dit bevestig vir my dat ons ’n lewende God dien. Die God van hemel en aarde, wat in sy Woord belowe dat ons die ewige lewe sal beërwe as ons sy Naam bely, bevestig dat ons saam met Hom sal wees die oomblik wanneer ons sterf. Ons loop partykeer sulke ompaaie en draaitjies oor waarhede wat in die Bybel staan. Hierdie teks verseker ons dat ons gouer eerder as later by die Here sal wees. In plaas van die vrees wat Botticelli se vreesaanjaende voorstelling van Dante se gedig veroorsaak, kan ons ware vrede ervaar as ’n geliefde sterf. Hierdie teks maak ons gerus oor ons laaste oomblikke. En laat ons met vreugde uitsien na die oomblik wanneer ons die lewende God aan die ander kant ontmoet. Here, dankie dat ek by U kan wees wanneer ek sterf. Amen.